text: 
  De nye virksomheder skal især placeres i området syd for Bella 
  Centret, hvor der åbnes for en meget intens bebyggelse. Derimod skal 
  der i højere grad tages hensyn til naturen nord for Bella Centret, 
  hvor i alt 31 hektar vil blive friholdt af naturmæssige årsager.
  
  Den del af Amager Fælled, der ikke indgår i Ørestaden, skal fredes. 
  Det drejer sig om 240 hektar og det område skal have karakter af en
   stor bypark. Sammen med Kalvebodkilerne, der i dag er fredede, vil 
  Amager have en naturpark på i alt 25 kvadratkilometer.
  
  Kulturen skal også tilgodeses i Ørestaden. Ny Tøjhusgrunden skal 
  snarest muligt bebygges, gerne med et kultur- og musikhus. Desuden 
  skal området omkring søerne i det nordlige område af Ørestaden være 
  et udstillingsområde. Partierne foreslår en baltisk udstilling i 
  forbindelse med Københavns status som kulturby i 1996.
  
  Og så får Amager endelig sine S-baner. Der skal anlægges to baner. 
  Den ene, Østamagerbanen, kommer til at gå under Amager og ud til 
  Kastrup. Den anden bane, Ørestadsbanen, skal gå langs Islands Brygge 
  og vest om universitet til Tårnby.
  
  
  
  